750 werkers by chroommyn afgedankArgieffoto ASA Metals en Dilokong-chroommyn in Limpopo gaan 750 werkers afdank as deel van ŉ herstruktureringsplan. “Die maatskappy moet noodgedwonge ŉ herstruktureringsplan instel wat gaan lei tot ŉ beduidende afname in bedrywighede, insluitend die aantal werknemers,” het Denzil Blignaut, hulpbronnebestuurder van ASA Metals, gesê. ASA Metals het in ŉ brief aan die National Union of Mineworkers (NUM) gesê ŉ drie dae lange onbeskermde staking in Oktober verlede jaar deur lede van die vakbond het tot ŉ 15% daling in produksie gelei. Volgens Blignaut het die maatskappy bedrywighede in Oktober opgeskort en is tans besig met instandhouding op sy smeltoond. Bykomende faktore wat tot die beplande afleggings gelei het, is die maatskappy se beweerde verslegtende finansiële posisie, onrus in die gemeenskap, onder-begroting prestasie, en die daling in die prys van ystererts. “Daar is ongelukkig ŉ dringendheid in hierdie verband, weens die finansiële posisie waarin die maatskappy homself bevind,” lui die brief. “Dit is hoofsaaklik toe te skryf aan die daling in die prys van ystererts en ferrochroom.” Indien die afleggings onveranderd voortgaan, sal slegs 317 werkers oorbly, terwyl verdere werksverliese onder kontrakteurs ook ŉ moontlikheid bly. Blignaut het gesê ASA Metals besef die proses is traumaties vir sy werknemers. NUM se bestuur het intussen die plan beskryf as ŉ “sameswering deur ASA Metals” om ondergrondse bedrywighede te kanselleer. “Die maatskappy wil hul ondergrondse bedrywighede verkoop en die smeltoond behou,” het Philip Mankge, streeksekretaris van NUM, Dinsdag beweer. Mankge voer aan dat ASA Metals die vakbond en sy lede “uitgesluit” het en onderhandelings oor die saak opgeskort het. “Die maatskappy wil nie met ons onderhandel nie, en ons veroordeel dié gedrag.” Musa Magagula, streeksvoorsitter van NUM, het gesê die afname in vervaardiging is, in teenstelling met dit wat ASA Metals gesê het, die gevolg van swak bestuur. Hy het gesê aandeelhouers moet ingelig word oor bestuur se versuim om die maatskappy te lei tot maksimum vermoëns. “Die maatskappy kan baie meer vervaardig,” het hy gesê. “Ons weet die probleem is arrogante bestuur.” Werkers het gesê hulle is geskok dat hulle beskuldig word vir die drie dag lange staking en gevolglike produksieverliese. Altesaam 253 werkers het op 23 Oktober ŉ sitstaking ondergronds gehou. Hul griewe het onder andere gehandel oor vakbondleiers by die myn. Die werkers het gesê hulle is vol verwagting dat hulle verligting in ŉ hof sal kry. Philip Phiri, een van die werknemers wat afgedank is, het aan ANA gesê hy is bevrees dat skuldeisers sy eiendom gaan terugvat. “Ons hoop net die vakbond kry vir ons ŉ oplossing,” het hy gesê. Phiri het gesê hy kan nou ook nie sy kinders se skooluniform of skoolgelde bekostig nie.